Departement weerhou identiteit van SA diplomaat wat vas is vir dronkbestuurMaite Nkoana-Mashabane, die minister van internasionale verhoudings en samewerking. Foto: Flickr/GovernmentZA Nelson Kgwete, woordvoerder van die department, het gesê dat hulle nie die naam van die persoon bekend sal maak alvorens die ondersoek afgehandel is nie en dat die amptenaar “met die polisie saamwerk”. ŉ Noorweegse aanlyn-publikasie, News in English, het berig die amptenaar het probeer om vir die polisie weg te jaag vlug toe hulle agterkom hy bestuur wisselvallig. Hy het daarna glo in ŉ aankomende motor vasgejaag terwyl hy probeer wegkom het. Die insittende van dié motor het haar heup gebreek en inwendige beserings opgedoen. Die DA eis dat die amptenaar “onmiddellik geskors” word. Stevens Mokgalapa, woordvoerder van die DA, het gesê dat hulle minister Maite Nkoana-Mashabane versoek om die amptenaar te skors en ŉ ondersoek van stapel te stuur. Mokgalapa het bygevoeg dat die DA die kwessie tydens die eerste sitting van die parlement se komitee vir internasionale betrekkinge en samewerking sal opper.